Predkladacia správa

Ministerstvo financií Slovenskej republiky predkladá na rokovanie vlády SR materiál, ktorého cieľom je zamedziť, resp. znížiť riziká vzniku daňových únikov, sprehľadniť systém nakladania s jednotlivými komoditami, rozšíriť kontrolnú činnosť, obmedziť nelegálne obchody a v neposlednom rade zlepšiť podnikateľské prostredie. Predložený  materiál ďalej obsahuje aj analýzu súčasného stavu daňovej správy a colnej správy a jeho súčasťou je aj návrh opatrení na elimináciu daňových únikov, ktoré smerujú jednak do oblasti legislatívy, ako aj do oblasti činnosti daňovej správy a colnej správy. 

Výsledkom navrhovaných opatrení by mali byť predovšetkým zmeny v zákone o dani z pridanej hodnoty, zákone o správe daní a poplatkov,  v zákonoch o spotrebných daniach  a príprava nového zákona o evidencii tržieb prijatých v hotovosti na elektronických registračných pokladniciach. 

V oblasti daňovej správy a colnej správy sa navrhuje predovšetkým zvýšenie kontrolnej činnosti, miestneho zisťovania, informovanosti verejnosti o výsledkoch kontrolných zistení a zintenzívnenie spolupráce daňovej  správy a colnej správy, ako aj spolupráce daňovej správy so živnostenskými úradmi, stavebnými sporiteľňami a pod. 

Predkladaný materiál nemá finančný, ekonomický, environmentálny vplyv, ani vplyv na zamestnanosť a podnikateľské prostredie. Z uvedeného dôvodu nie je potrebné predložiť doložku finančných, ekonomických a environmentálnych vplyvov a vplyvov na zamestnanosť a podnikateľské prostredie.